
Tisztelt Képviselő-testület!

A Képviselő-testület a zárszámadás rendeletben történő meghatározására az Mötv. 143. § (4) bekezdés c) pontjában kapott felhatalmazás alapján jogosult. Az államháztartásról szóló 2011. évi CXCV. törvény 91. § (1) bekezdésében foglaltak alapján a helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a Képviselő-testület elé úgy, hogy az a Képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen. A zárszámadási rendelet tervezetével együtt a képviselő-testület részére tájékoztatásul be kell nyújtani a kincstár 68/B. § szerinti ellenőrzése keretében a helyi önkormányzat éves költségvetési beszámolójával kapcsolatosan elkészített jelentését.  A zárszámadásról a Képviselő-testület rendeletet alkot. 

Sajószöged Község Önkormányzata 2017. évi pénzügyi tervének végrehajtásáról szóló zárszámadás elkészült, melyet az alábbiak szerint terjesztek a Képviselő-testület elé.


I. 
BEVEZETŐ

Sajószöged Község Önkormányzatának Képviselő-testülete 1/2017. (II.28.) rendelettel fogadta el az önkormányzat 2017. évi költségvetéséről szóló rendeletét, ami a költségvetés végrehajtásának időszakában egyszer módosításra került. A Képviselő-testület folyamatosan tájékozódott az időarányos teljesítésekről a gazdálkodásról szóló tájékoztatókból.

Sajószöged lakosainak száma 2017. január 1-jén 2 229 fő volt.

A Képviselő-testület az önkormányzat 2017. évi költségvetését 53 675 559 Ft működési hiánnyal fogadta el.

A működési hiányra az önkormányzat a működőképesség megőrzését szolgáló kiegészítő támogatást nem kapott.

A beszámolási időszakban hitelt nem vettünk fel.

Az önkormányzat a hiányt a kiadási megtakarításokkal, csökkentésekkel, illetve az elért többletbevételekkel ellentételezte.

Az önkormányzat felügyelete alá tartozó költségvetési szervek az éves beszámolási kötelezettségnek eleget tettek, melyek továbbítása a MÁK felé megtörtént.

A hivatal az intézmények vonatkozásában a kötelező számszaki egyezőséget felülvizsgálta és azt dokumentálta.








II.


A zárszámadási rendelt-tervezet 1.1. melléklete tartalmazza Sajószöged Községi Önkormányzat 2017. évi zárszámadásának pénzügyi mérlegét.

A BEVÉTELEK 1. sora az önkormányzat működési (állami) támogatásait mutatja jogcímenként, melynek összege 104 021 991 Ft.

Az államháztartáson belülről Egyéb működési támogatások bevételei (2.5. sor)  jogcímen 18 884 943 Ft került elszámolásra:

· Egyéb központi kezelésű előirányzatoktól:		343 000  Ft (Erzsébet utalvány)
· Társadalombiztosítás pénzügyi alapjaitól:	         4 443 400 Ft (OEP finansz.)
· Elkülönített állami pénzalapoktól:	                    14 098 543 Ft (közfoglalkoztatás)


Az egyéb felhalmozási célú támogatások bevételeinél (3.5.sor) feltüntetett 160 348 571 Ft támogatást TOP 1-4-1-15-BO1-2016-00080 Óvoda és konyha fejlesztése Sajószögeden projekt megvalósításához kapta az önkormányzat.

A közhatalmi bevételek (4.sor)  teljesítése meghaladta minden adónemnél az eredeti előirányzatot, bevételként 162 482 205 Ft került elszámolásra.

Az önkormányzat működési bevétele (5.sor) 37 387 988 Ft volt. Ez az önkormányzat szokásos bevételeit tartalmazza bérleti díjakat, közterület-használati díjakat, lakbéreket, térítési díjakat egyéb szolgáltatások bevételeit, kamatbevételeket és a tulajdonosi bevételeket.
A tulajdonosi bevételekben (5.4.sor) a szennyvíz- és ivóvízhálózat rendszerhasználati díjának ellenértéke valamint a szennyvíz közműfejlesztési hozzájárulás hátralékának behajtásából befolyt összeg működési bevételként elszámolható része jelenik meg.

Ingatlanértékesítésből származó bevétel 8 404 650 Ft, amely egy építési telek és egy garázsalatti földterület értékesítéséből származik.

A Falunapi rendezvényt egy vállalkozás 100 000 Ft-tal, a „670 éves Sajószöged Községért” Alapítvány 103 500 Ft-tal támogatta.
Az alapítvány 130 000 Ft támogatást nyújtott az ÁMK részére ezen kívül az óvodai gyermeknap megrendezéséhez, valamint Művelődési Ház részére a művész öltöző felújításához. (7.3.sor)
 
A felhalmozási célú átvett pénzeszközök (8.sor) összege 807 597 Ft az első lakáshoz jutók támogatásának és a munkáltatói kölcsönök visszatérítéséből. 

A finanszírozás bevétele összesen a 16. sor szerint 129 151 399 Ft, melyből:

· forgatási célú értékpapír beváltása: 			83 580 042 Ft
· előző évi maradvány igénybevétele: 			   9 602 042 Ft
· államháztartáson belüli megelőlegezések:		   3 680 858 Ft	


A KIADÁSOK 1.1.-1.15. sorai tartalmazzák a működési költségvetés kiadásait 315 614 129 Ft összegben.

A személyi juttatások  (1.1. sor) tartalmazzák a foglalkoztatottak személyi juttatásait és a külső személyi juttatásokat. A 2016. decemberi bérek januárban kerültek kifizetésre.

A dologi kiadásokra (1.3. sor) 99 526 084 Ft került elszámolásra, melyből:

· Készletbeszerzés:						21 023 915 Ft
· Kommunikációs szolgáltatások:				  3 951 747 Ft
· Szolgáltatási kiadások:					58 084 855 Ft
· Kiküldetések, reklám, propaganda:				  1 811 254 Ft
· Különféle egyéb dologi kiadás:				20 810 953 Ft


Az ellátottak pénzbeli juttatásaira (1.4.sor) 8 703 948 Ft-ot fordítottunk:

· Családi támogatások (Erzsébet utalványban adott RGYV):	    343 000 Ft
· Egyéb nem intézményi ellátások:				 8 360 948 Ft


Az egyéb működési célú kiadásokat – 35 793 548 Ft - az (1.5.sor ) tartalmazza, melyből:
· Elvonások és befizetések:					977 678 Ft,
a további tételek az  6. számú tájékoztató táblán tételesen bemutatásra kerültek.

A beruházások és felújítások kiadásait részletesen a 3. számú melléklet és a 4. számú melléklet tartalmazza.
Az egyéb felhalmozási kiadások összege 3 600 000 Ft (2.5 sor), amely az első lakáshoz jutók támogatását  és a munkáltatói hitelt biztosította. 

A finanszírozás kiadás összesen 78 277 299 Ft volt, melyből 75 000 000 Ft forgatási célú értékpapírok vásárlása (átmenetileg szabad pénzeszköz lekötése), 3 277 299 Ft államháztartáson belüli megelőlegezések visszafizetése volt.


    
Az államháztartásról szóló 2011. évi CXCV. törvény 91. § (2) bekezdés a)-d) pontjaiban előírt indoklások

Az önkormányzat költségvetési mérlege, pénzeszközök változása 
Az önkormányzat 2017. január 01.-i pénzkészlete 7 362 740 Ft.
Az év folyamán  - a nyitó pénzkészletet tartalmazó előző évi maradvánnyal együtt - bevételként összesen 589 534 387 Ft került elszámolásra melyből 393 891 428 Ft kiadás és az egyéb korrekciós tételek (-8 862 359 Ft) (-9 326 029) figyelembe vétele után 2017. december 31-i záró pénzkészlet  193 409 440  193 679 670 Ft.

Többéves kihatással járó döntések
A többéves kihatással járó döntésekből származó működési és felhalmozási célú kötelezettségeket az önkormányzat nem vállalt.
Az önkormányzatnak hitelállománya 2017. december 31-én nem volt és jelenleg sincs.
A beruházásoknál és a felújításoknál a 2017. évre áthúzódó és megvalósuló feladatokat és munkákat mutattuk ki. 
Kezességvállalás érvényesítésére nem került sor. 

Támogatások
Az adott támogatások tényleges összege 34 815 870  Ft volt, mely korábban részletezésre került. (6. számú tájékoztató tábla)


Adósság állomány alakulása
2017. december 31-én az önkormányzatnak külföldi hitelező felé adósság állománya nem volt. 
A 2017. decemberében kiutalt 2018. évi állami támogatás előleg miatti államháztartási szervezetekkel szembeni nettó adósságállomány 3 680 858 Ft. Ez a januári havi nettó finanszírozás keretében elszámolásra került.

Vagyoni helyzet alakulása
Az önkormányzat eszközeinek értéke 2017. december 31-én 1 709 906 631 Ft, mely 14,31 %-kal nőtt az előző évhez képest. A növekedés oka, hogy 2017. évben teljes körű, Földhivatali adatok alapján történő egyeztetés eredményeként helyesbítésre került az ingatlan vagyon nyilvántartás.

A nemzeti vagyonba tartozó befektetett eszközök állománya 1 448 304 344 Ft amely 1,016 %-kal nőtt az előző évhez viszonyítva.

A befektetett pénzügyi eszközök könyv szerinti értéke az időszak végén:
· EHEP részesedés (gázvagyon)		6 875 505 Ft
· Községüzemeltetési Kft.			3 700 000 Ft
· Borsod-Vízmű				   380 000 Ft
· ELMIB Közvilágítási Részvények		4 820 000 Ft
· REGIHU-Hejőpapi Kft.          	          11 226 600 Ft

Miskolc Megyei Jogú Város Polgármesteri Hivatalának tájékoztatása szerint megalakult a REGIHU-HEJŐPAPI Regionális Hulladéklerakó Korlátolt Felelősségű Társaság, melynek 2017. 12. 15-én kelt Társasági Szerződése szerint a Sajószöged Községi Önkormányzat törzsbetéte 11 226 600 Ft, amely összeggel a részesedések közé felvettük.

A követelések értéke 2017. december 31. nappal 24 717 224 Ft, amely tartalmazza az éven túli követeléseket is.  A 30-360 napon túli adótartozásokra az értékvesztés elszámolásra került.

A nemzeti vagyonba tartozó forgóeszközök állománya a mérleg fordulónapján 43 001 998 Ft, mely 8 283 850 Ft-tal csökkent az előző évhez képest. A csökkenés oka egyrészt, hogy a  működés zavartalan biztosítása érdekében  év közben indokolt volt a befektetési jegyek visszaváltása valamint, hogy év végén a december 20.-i a helyi iparűzési adó feltöltést követően a bankszámlán lévő pénz nem került lekötésre, mivel 2018. januárban az átmeneti óvoda kialakításához kapcsolódó beruházási kiadásokat ebből finanszíroztuk.

Lekötött pénzeszköz (befektetési jegy)   2016. évi záró állománya:	51 671 672 Ft
       2017. évi záró állománya: 	42 705 806 Ft
· Készlet			       2016. évi záró állománya:	     385 824 Ft
					       2017. évi záró állománya:	     296 192 Ft

			
A mérlegben értékkel szereplő eszközökről és forrásokról a vagyonkimutatást a 7.1-7.2. számú tájékoztató táblák tartalmazzák. 
Az érték nélkül nyilvántartott eszközöket és az államháztartáson belül vagyonkezelésbe adott eszközöket a 7.3. számú tájékoztató tábla és mérlegen kívüli tételeket 7.4. tájékoztató tábla tartalmazza. 


Tisztelt Képviselő-testület!

A 2017. évi költségvetési rendeletben megfogalmazott célok a végrehajtás során szükségessé vált módosításokkal együtt teljesültek. A fejlesztések eredményeként a működés takarékosabbá vált, a szolgáltatások színvonala emelkedett. 

A fenntartható fejlődés érdekében, 2018-ben folyamatosan elemeznünk kell a gazdasági folyamatokat, figyelembe véve az önkormányzat erre irányuló döntéseit. 

A jogalkotásról szóló 2010. évi CXXX. törvény (Jat.) 17. §-a alapján a zárszámadási rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A zárszámadási rendelettervezet előzetes hatásvizsgálatának megállapításai a következők:


Társadalmi, gazdasági, hatások
A zárszámadási rendeletben foglaltak végrehajtásával az önkormányzat elősegítette a településen élők helyzetének javítását. A szociálisan rászoruló társadalmi rétegek támogatása biztosított volt (étkeztetés, segélyezés,  stb).  

A rendeletben foglaltak végrehajtásának költségvetési hatását az előterjesztés részletesen tartalmazza.

Környezeti és egészségügyi következmények
A 2017. évben  felújításra került a Szabadidő Parkban a villamos hálózat, amely hozzájárul az önkormányzati rendezvények biztonságos lebonyolításához.
Az elvégzett karbantartások, korszerűsítések a növelik a lakosság komfortérzetét.

Adminisztratív terheket befolyásoló hatások
A zárszámadási rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelentettek a költségvetési szervek számára. 

A jogszabályok megalkotásának szükségessége, a jogalkotás elmaradásának várható következményei
A zárszámadási rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.


A jogszabály alkalmazásához szükséges személyi, szervezeti, tárgyi és pénzügyi feltételek
 A zárszámadási rendeletben rögzítettek végrehajtásához a személyi, tárgyi, szervezeti és pénzügyi feltételek rendelkezésre álltak. 

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait. 



Tisztelt Képviselő-testületet!
Kérem, hogy a zárszámadási rendelet-tervezetet tárgyalja meg és hozza meg döntését.


Sajószöged, 2018. április 17.



                                           	dr. Gulyás Mihály sk.
	  polgármester
8

